**ÜHISHANKIJATE KOKKULEPE**

**Riigihankes „Viljandi linnas ujulateenuse osutamine 01.10.2021 kuni 30.09.2031“**

**Viljandi linn**, Viljandi linnavalitsuse kaudu, registrikood 75005222, asukoht Linnu 2, 71020 Viljandi linn, mida esindab linna põhimääruse alusel linnapea Madis Timpson (edaspidi **Linn**), ühelt poolt ja

**Viljandi vald**, Viljandi vallavalitsuse kaudu, registrikood 75038606, asukoht Kauba 9, 71020 Viljandi linn, mida esindab valla põhimääruse alusel vallavanem Alar Karu (edaspidi **Vald**), teiselt poolt,

Linn ja Vald edaspidi eraldi ka **Pool** või koos **Pooled**,

võttes arvesse, et Pooled kavatsevad läbi viia ühise riigihanke „Viljandi linnas ujulateenuse osutamine 01.10.2021 kuni 30.09.2031“ (edaspidi **Riigihange**), mille kohta on Linn koostab Riigihanke alusdokumendid (edaspidi **RHAD**), sõlmisid Pooled käesolevaga riigihangete seaduse (edaspidi **RHS**) § 43 lõikes 1 sätestatud kokkuleppe (edaspidi **Kokkulepe**) alljärgnevatel tingimustel:

1. **ÜLDSÄTTED**
	1. Käesoleva Kokkuleppe eesmärk on kokku leppida Poolte õigustes ja kohustustes seoses Riigihanke korraldamisega ning Riigihanke menetluse tulemusel sõlmitava hankelepingu täitmisega.
2. **RIIGIHANKE MENETLUSE LÄBIVIIMINE**
	1. Pooled lepivad kokku, et Riigihange viiakse läbi RHS § 43 lõike 1 kohase ühishankena.
	2. Riigihanke menetluse läbiviimiseks moodustavad Pooled hankekomisjoni, kuhu kumbki Pool nimetab neli liiget (edaspidi **Hankekomisjon**). Hankekomisjonil on õigus võtta vastu RHS § 185 lõike 2 punktides 2 – 8 loetletud otsuseid. Otsuste vastuvõtmine toimub poolthäälteenamuse alusel.
	3. Kokkuleppe punktis 2.2 nimetamata osas volitab Vald käesoleva Kokkuleppe sõlmimisega Linna viima läbi Riigihanget mõlema Poole eest ühishankena. See tähendab, et Linn koostab RHAD-i, avaldab Riigihanke kohta teate riigihangete registris, linnapea ja vallavanem allkirjastavad Riigihanke menetluse tulemusel edukaks osutuva pakkujaga (edaspidi **Teenuseosutaja**) sõlmitava hankelepingu (edaspidi **Hankeleping**) ning Linn ja Vald täidavad mõlema Poole nimel muid RHAD-is ning õigusaktides sätestatud hankija õigusi ja kohustusi.
	4. Riigihanke menetluse läbiviimisega seotud kuludest kannab Linn 50% (viiskümmend protsenti) ja Vald 50% (viiskümmend protsenti).
	5. Vastavalt RHS § 43 lõikele 3 vastutavad Pooled Riigihanke läbiviimisel solidaarselt RHS-i nõuete järgimise eest.
3. **HANKELEPINGU TÄITMISEGA SEOTUD ÕIGUSED JA KOHUSTUSED**
	1. Hankelepingus sätestatavate kohustuste täitmisel on Pooled käsitletavad solidaarvõlgnikena Teenuseosutaja ees.

3.2. Võttes arvesse, et Pooled peavad igal nädalal tellima kokku vähemalt kakssada (200) rajatundi, tellitakse kummalegi Poolele rajatunde mahus, mis vastab vastava Poole elanike arvu proportsioonile Linna ja Valla elanike koguarvus 01.01.2019 seisuga. Poolte kokkuleppel võib kummalegi Poolele tellitavate rajatundide arvu muuta.

3.3. Teenuse eest arvete esitamise ja tasumise viisid sätestatakse Hankelepingus.

3.4. Juhul kui edukas pakkuja esitab Hankelepingus nimetatud tagatise rahasumma deponeerimisega, deponeeritakse tagatis Linna arvelduskontole ning Linn on kohustatud selle tagastama vastavalt Hankelepingule.

3.5. Hankelepingus sätestatava leppetrahvi nõude ja/või kahju hüvitamise nõude ja/või viivisenõude tekkimisel jagavad Pooled sissenõutava nõude omavahel võrdselt, s.o. kumbki Pool saab 50% (viiskümmend protsenti) sissenõutavast nõudest.

3.6. Juhul kui Teenuseosutajal tekib Hankelepingu alusel õigus nõuda Pooltelt kui solidaarvõlgnikelt viivist, kohustub Pool, kes põhjustas viivisenõude tekkimise, hüvitama teisele Poolele viimase poolt tasutud viivisesumma osa. Juhul kui viivisenõude põhjustab mõlema Poole käitumine, jagatakse viivise tasumise kohustus Poolte vahel võrdses summas.

3.7. Juhul kui Pooltel kui solidaarvõlgnikel tekib seoses Hankelepingu täitmisega Teenuseosutaja ees kohustus hüvitada kahju, kohustub Pool, kes põhjustas kahju tekkimise, hüvitama teisele Poolele viimase poolt tasutud kahjunõude osa. Juhul kui kahju hüvitamise kohustuse põhjustab mõlema Poole käitumine, jagatakse kahjuhüvitise tasumise kohustus Poolte vahel võrdselt.

1. **KOKKULEPPE JÕUSTUMINE, MUUTMINE JA LÕPPEMINE**

4.1. Kokkulepe jõustub allkirjastamisega mõlema Poole poolt. Kokkulepe allkirjastatakse digitaalselt.

4.2. Kokkuleppe muudatused vormistatakse kirjalikult Kokkuleppe lisadena, mis allkirjastatakse Poolte volitatud esindajate poolt ning need on Kokkuleppe lahutamatud osad.

* 1. Ühe Poole esitatud kirjaliku ettepaneku Kokkuleppe tingimuste muutmiseks vaatab teine Pool läbi kümne tööpäeva jooksul arvates ettepaneku saamise päevast ja esitab nimetatud tähtaja jooksul sellele kirjaliku vastuse.
	2. Juhul, kui Kokkuleppe muutmise vajadus tuleneb Eesti Vabariigi õigusaktidest, on Pooled kohustatud Kokkuleppe muutmisel järgima Kokkuleppe eesmärki ja tegema kõik, et Kokkuleppe muutmisel säiliksid Kokkuleppes sätestatud tingimused võimalikult suures ulatuses.
	3. Kokkulepe lõpeb:
		1. Hankelepingus sätestatud ujulateenuse osutamise perioodi lõppemisega ning ei pikene automaatselt;
		2. Juhul kui Riigihanke menetlus lõpeb ilma Hankelepingu sõlmimiseta;
		3. Juhul kui Hankeleping lõpeb enne Hankelepingus sätestatud ajaperioodi lõppemist.
1. **MUUD TINGIMUSED**
	1. Kokkuleppe täitmisega seotud teadete esitamine toimub kirjalikult teise Poole aadressil või e-posti aadressil. Teade loetakse kättesaaduks, kui see on edastatud postiasutusele ja edastamisest või e-kirjaga saatmisest on möödunud kolm tööpäeva.
	2. Kokkuleppele kohaldatakse Eesti Vabariigi õigusakte.
	3. Kokkuleppega seotud vaidlused lahendatakse läbirääkimise teel ning kokkuleppe mittesaavutamisel toimub vaidluste lahendamine Tartu Maakohtus.
2. **POOLTE ANDMED JA ALLKIRJAD**

Viljandi linn

*[allkirjastatud digitaalselt]*

Viljandi linn

Linnu 2, 71020 Viljandi linn

viljandi@viljandi.ee

Tel +372 435 4710

Viljandi vald

*[allkirjastatud digitaalselt]*

Viljandi vald

Kauba 9, 71020 Viljandi linn

viljandivald@viljandivald.ee

Tel +372 435 0112